《春日集浮邱社 其一》
明代·陈万言

传闻王子晋，笙鹤访浮邱。邂逅葛仙令，相期汗漫游。

双舄应难葛，丹砂信可求。沧桑千劫火，天地一虚舟。

我是陈崇艺，餐霞几百秋。城隅荡春水，沙边种橘洲。

深谷变高岸，杰阁雄南州。结构者谁子，金门一隐侯。

曾侍玉皇宴，早登清庙球。偃蹇似方朔，诗书富邺侯。

黄阁待调燮，青山任去留。翻然遗胜景，付此方外俦。

悲鸣立仗马，商声歌饭牛。此丘二三月，黄鹂声啁啾。

倦鸟投林乐，冥鸿无弋忧。因忆壮年苦，枕戈眠戍楼。

作者简介：（?—1535）明大名府大名人。世宗孝洁皇后父。诸生。嘉靖元年授鸿胪寺卿，改都督同知。封泰和伯。乞武清、东安地各千顷为庄田。给事中张汉卿谏阻，不纳。竟给以八百顷。及皇后崩，万言亦绌。